Mutatu, 17 ya Kulindi
Talelei popepi una wakoleleya mononkhumbi ankho ekahi nokumoneswa no vakuankhali.—Heb. 12:3.
Jesus Kristu nae wakoleleyile movitateka aviho tupu atualako noukuatyili mu Jeova. Oityi tyemukuatesako okukoleleya? Paulu wati: “Mokonda yehambu ankho apakelwa, wakoleleya momuti wononkhumbi, ahakala nohonyi. Iya pahe wapumphama kokulio kuotyipundi tya Huku tyoutumini.” (Heb. 12:2) Paulu konyima apameka Ovakristau opo “valandulile popepi” ongeleka ya Jesus. Nga Jesus, Ovakristau ovanyingi potyita tyotete navo vankhile mokonda ovakuatyili ku Jeova. Umwe puvo o Antipa. (Apo. 2:13) Ovakristau ovo vatambulale ondyambi yavo, mahi ovaumbili va Huku vatetekela ko Vakristau ovo, ankho vakevelela okukala nomuenyo pano pohi. (Heb. 11:35) Konyima yo 1914, tunde apa Jesus akala Ohamba, Ovakristau ovalembulwa vankhia, vatutiliswa vakakale keulu nomuenyo wahankhi vali, vakatumine ovanthu vekahi pano pohi.—Apo. 20:4. w16.10 3:12
Mukuana, 18 ya Kulindi
Tualeiko okulipameka pokati ononthiki ambuho.—Heb. 3:13.
Ovohe vamwe kavapameka ovana vavo, mokonda navo kavapamekelwe novo tate yavo. Tupu, novakulu vesukisa okupamekwa, mahi ovikando ovinyingi petupu omunthu uvepameka. Mongeleka, ovanyingi veliyava okuti kovilinga nalumwe vapandulwa. Onthue tupondola okupameka vakuetu tyina tupandula ovipuka aviho valinga. Tupu tupondola okupameka vakuetu putyina tuvepopila ovituwa oviwa vena, natyina tuveungumanesa putyina vekahi movitateka. (1 Tes. 5:14, okatoi) Mokonda ovikando ovinyingi tukala novakuatate vetu no nomphange, tuna onomphitilo ononyingi mbokupopia ovipuka vipameka. (Ecl. 4:9, 10) Lipula ove umwe okuti: ‘Ndyiyeka ovanthu vaimbuke okuti ndyivehole nokuvepanda? Okuti ndyilinga atyiho opo ndyivepameke?’ Soka kuetyi Ombimbiliya ipopia: “Ondaka yapopiwa momuvo watyo—ipameka unene!”—Pro. 15:23. w16.11 1:3-5
Mutano, 19 ya Kulindi
Tala! Otyiwa unene ngatyi nokuhambukiswa tyina Ovakuatate vakala kumwe aveho newaneko!—Sal. 133:1.
Tyina ankho vetavela Jeova, ova Isilayeli ankho vakala tyaongana newaneko. Huku wapopia konthele yovanthu vae okuti: “Ame mandyiveonganeka kumwe, ngonongi mbo tyiunda tyike.” (Miq. 2:12) Jeova tupu wapopia okuti ovanthu vae mavelilongesa otyili tyo Vihonekwa iya avemuumbila tyelikuata okapandi. Wapopia okuti: “Ame mandyipilulula elaka liovanthu avapopi elaka liasukuka, opo aveho vapopie enyina lia Jeova, nokumuumbila kumwe aveho.” (Sof. 3:9) Tyituhambukiswa unene okufenda Jeova tyelikuata okapandi. Tyayandyuluka nawa okuti tyina Ovakuatate vokotyita tyotete ankho valandula ehongolelo likahi Momukanda wa Huku, omawaneno akala tyasukuka, nombembwa, newaneko. (1 Cor. 1:10; Efé. 4:11-13, okatoi; 1 Ped. 3:8) Hono ovanthu va Jeova vena ewaneko nokuaongana, iya vekahi nokuivisa onondaka onongwa ohi aiho. w16.11 2:16, 18
swh_Latn umb_Latn umb_Latn swh_Latn umb_Latn umb_Latn swh_Latn umb_Latn umb_Latn